
ประกาศเทศบาลตำบลนาบอน
เรื่อง  ขอความร่วมมือจากประชาชนช่วยป้องกันภยันตรายในช่วงเทศกาลตรุษจีน
----------------------------------


ด้วยเทศกาลตรุษจีน  ประจำปี พ.ศ.2562  ตรงกับวันอังคารที่  5  กุมภาพันธ์  2562  ประชาชนชาวไทยเชื้อสายจีนจะมีการจัดพิธีสักการะบูชาเทพเจ้าและบรรพบุรุษ  โดยการประกอบอาหาร  การจุดธูปเทียน การจุดประทัด  การเผากระดาษเงินกระดาษทอง  และการประดับประดาดวงไฟตามบ้านเรือน  เพื่อเป็นการป้องกันอุบัติเหตุที่อาจเกิดขึ้นในช่วงเทศกาลตรุษจีน  เทศบาลตำบลนาบอน  ขอเน้นย้ำให้ทุกคนร่วมกันป้องกันอุบัติเหตุโดยปฏิบัติ  ดังนี้
1. การประกอบอาหาร   ควรเพิ่มความระมัดระวังในการใช้ก๊าซหุงต้มและวัตถุไวไฟประเภทอื่น 
ดับไฟและปิดวาล์วถังก๊าซให้สนิทหลังประกอบอาหาร 
2. การจุดธูปเทียนไหว้บรรพบุรุษ  ควรจุดในภาชนะที่ทนไฟและดับไฟให้สนิทก่อนออกจากบ้าน 3. การเผากระดาษเงินกระดาษทอง  ควรเผาในภาชนะที่ปิดมิดชิด สามารถควบคุมการลุกลาม
ของไฟได้ง่ายหรือเผาในที่โล่งแจ้ง  ห้ามเผาในบริเวณพงหญ้าแห้งหรือกองกระดาษ เพราะจะทำให้ไฟลุกลามได้ง่ายจนยากต่อการควบคุม
4. การใช้อุปกรณ์ไฟฟ้า หมั่นตรวจสอบ สายไฟและอุปกรณ์ไฟฟ้าทุกชนิด หากพบว่าชำรุดควร
ดำเนินการซ่อมแซมทันที ไม่ใช้เครื่องไฟฟ้าติดต่อกันเป็นเวลานาน และก่อนออกจากบ้านควรถอดปลั๊กเครื่องใช้ไฟฟ้า ปิดสวิตซ์ไฟให้เรียบร้อย เพราะอาจเป็นต้นเหตุให้เกิดไฟฟ้าลัดวงจรจนเกิดเพลิงไหม้ได้
5. การจุดประทัด ไม่จุดประทัดภายในบ้านเรือน เพราะประกายไฟอาจกระเด็นไปติดวัสดุที่ติดไฟ
ง่ายจนทำให้เกิดเพลิงไหม้ ห้ามยื่นอวัยวะส่วนใดส่วนหนึ่งของร่างกายเข้าใกล้ประทัดที่จุดแล้ว ให้นำประทัดไปผูกหรือแขวนอยู่กับที่แล้วใช้ธูปจุด เมื่อจุดติดแล้วให้ถอยห่างจากบริเวณที่จุดในระยะไม่ต่ำกว่า 10 เมตร เพื่อป้องกันเสียงประทัดทำลายแก้วหู และสะเก็ดไฟอาจกระเด็นเข้าตาทำให้ตาบอด ห้ามจุดประทัดครั้งละจำนวนมาก ๆ จัดเตรียมถังน้ำไว้ใกล้ ๆ หากเกิดเพลิงไหม้จะได้ดับไฟได้ทันท่วงที   ที่สำคัญผู้ปกครองควรดูแลบุตรหลานไม่ให้จุดประทัดเล่นอย่างผาดโผน เช่น โยนใส่กัน หรือจุดประทัดในภาชนะประเภทแก้วหรือกระเบื้อง เพราะอาจได้รับอันตรายจากเศษภาชนะที่แตกกระจาย ฯลฯ กรณีที่ประทัดดับก่อนระเบิดควรทิ้งไว้ประมาณ 15 นาที แล้วค่อยจุดซ้ำอีกครั้ง
 จึงประกาศมาให้ทราบโดยทั่วกัน



   ประกาศ  ณ  วันที่   30   มกราคม  พ.ศ.2562

     (นายยุทธศักดิ์  พัฒนเกษตรวงศ์)
                                                นายกเทศมนตรีตำบลนาบอน
